傅冲益寄淮口阻風及清淮道中詩二首又次漣水一首用其韻和寄  其三
作者：程俱
朝代：宋

paragraphs: 故人尺素來天際，頗憶當年任守壘。
平明一笑百事空，不作細書書紙尾。
寄書五湖夸海岱，入眼滄溟無百里。
軍城崪屼枕青山，地脈遙從岱宗起。
題詩要爲寫高閣，播颺意欲先糠粃。
晚登南宫頭已白，却駕朱轓臨泗水。
丹燒未辨令威鶴，神遊先跨琴高鯉。
可憐蕭散竹林士，埋玉青山骨空委。
人生一世偶相值，轉首羲皇不停晷。
西山妙蹟欲仙去，爽氣朝來盡如洗。
遙知弔古一長喟，引送澆愁付浮蟻。
有詩淮上可微吟，會有流魚出傾耳。